Švecija

Švecija, služebno Kraljevstvo Švecija, jest država v Sěvernoj Evropě. Graniči s Norvegijeju na zapadu i sěveru i Finlandijeju na iztoku, a takože imaje most do Danije. S površinoju v 450295 km² Švecija jest najvelika država Sěvernoj Evropy, 3. najvelika država v Evropejskom sojuzu i 5. najvelika država v Evropě. V Šveciji živut 10.4 milionov ljudij, 87% iz ktoryh živut v gradah glavno v centralnoj i južnoj čestah državy. Glavny i najljudny grad jest Stokholm. Germanske plemena žili v Šveciji od dohistoričnogo časa. Prvymi znanymi plemenami iz Švecije byli gjoti i švedi, i oni v Srědnevečju byli čestju vikingov. Nezaležno švedsko kraljevstvo bylo osnovano v početku 12. stolětja. Poslě Črnoj smrti, ktora umtrvila tretinu skandinavskogo ljudstva, prěvaga Hanzskoj ligy in Sěvernoj Evropě počela zagrožati Skandinavije ekonomično i politično. To privedlo do formovańja skandinavskoj Kalmarskoj unije v 1397 godu, iz ktoroj Švecija izošla v 1523 godu. Kogdy Švecija stala čestju Tridesetlětnej vojny na straně protestantov, jej ozemje silno razširili se i byla osnovana Švedska imperija. Ona byla jednoju iz glavnyh močij Evropy do početka 18. stolětja, kogdy Švecija proigrala vojnu Rosije. Švecija utratila ozemje vně Skandinavskogo poluostrova v 18. i 19. stolětjah, konečno s aneksijeju sovrěmennoj Finlandije Rosijeju v 1809 godu. Poslědnjeju vojnoju Švecije byla vojna s Norvegijeju za uniju v 1814 godu. Uniju s Norvegijeju mirno razpustili v 1905 godu. Švecija ne učestvovala v Prvoj i Drugoj světovyh vojnah i služebno shranjaje politiku nevtralnosti. Švecija jest unitarna parlamentska monarhija. Valuta Švecije jest švedska krona. Administrativno děljeńje Švecija děli se na 21 krajin: Blekinge (šved.: Blekinge län) Dalarna (šved.: Dalarnas län) Gotland (šved.: Gotlands län) Jevleborg (šved.: Gävleborgs län) Halland (šved.: Hallands län) Jemtland (šved.: Jämtlands län) Jončoping (šved.: Jönköpings län) Kalmar (šved.: Kalmar län) Kronoberg (šved.: Kronobergs län) Norboten (šved.: Norrbottens län) Skone (šved.: Skåne län) Stokholm (šved.: Stockholms län) Sjodermanland (šved.: Södermanlands län) Upsala (šved.: Uppsala län) Vermland (šved.: Värmlands län) Vesterboten (šved.: Västerbottens län) Vesternorland (šved.: Västernorrlands län) Vestmanland (šved.: Västmanlands län) Vestra-Gjotaland (šved.: Västra Götalands län) Orebro (šved.: Örebro län) Ostergjotland (šved.: Östergötlands län) Iztočniky Vněšnje linky Tutoj članok imaje prěvod iz članka «Sweden» v Vikipediji na anglijskom (spis avtorov; dozvoljenje CC BY-SA 4.0).